鹿野苑

鹿野苑（梵語：सरङ्गनाद，saraṅga-nāthá；印地語：सारनाथ，Sārnāth）係位嘚印度嗰北方邦瓦拉納西嗰北首10公里嗰一隻佛教聖地。佢係佛陀釋迦牟尼頭回講經說法嗰所在。

歷史
好似今下嗰苦行僧（sādhu）樣，季風時間或係坐夏時間（varṣaḥ）佛陀係到鹿野苑㪗腳嗰。佢起哩隻草屋做為歇息嗰居所，喊做「根本香室精舍」（Mulagandhakuti Vihara）。等僧伽人數到六十嗰時間，佛陀就派佢個俚去四塊哩宣揚佛法。

𠵹，鹿野苑成為小乘佛教正量部（Sammatiya）嗰一間重點學堂；不過飲血金剛（Heruka）同得多羅菩薩（Tārā）也到箇首有相當嗰影響勢力，箇就證明許時間鹿野苑嗰密宗也有一定分佈。當地嗰達官貴族都來鹿野苑修行佛教，故係公元三世紀鹿野苑成為一隻重要嗰文化傳播中心，末後到笈多王朝嗰時間，鹿野苑達到佢發展嗰頂峰。四世紀中國嗰法顯和尚來嗰時間相到箇塊子有四座窣堵坡（stūpa）、兩間廟，等七世紀玄奘和尚來箇時間，箇塊子已經有三十間廟、三千和尚哩。鹿野苑嗰繁榮一徑持續到波羅王朝，到1026年，阿富汗嗰伽色尼王朝嗰馬哈茂德（Mahmoud）搦箇首洗劫一空。後背，鹿野苑就成為當地人撿取建築材料嗰荒地，佛教信仰也基本從印度消失。

一徑到1794年，邦政府嗰官員Jagat Singh來到已經拕誺記六個世紀嗰鹿野苑，撿走哩達摩羅吉迦塔（Dharmarājika Stūpa）嗰磚石做為佢做屋嗰材料。1798年，駐印英國人Jonathan Duncan對塔嗰遺址裡頭發現嗰一隻青石盒子發表哩一篇研究報告。1835年，Alexander Cunningham爵士到鹿野苑尋到一隻飾有碎骨、珍珠、黃金玉石嗰空櫥子，佢搦櫥子送到孟加拉亞洲協會（Bengal Asiatic Society）研究，箇拕加爾各答嗰印度博物館收藏起來。

逢Jagat Singh發現鹿野苑以來，箇隻廢墟成為眾多探險家嗰尋寶地。1815年，C. Mackenzie上校對鹿野苑進行頭回官方挖掘。1835-1836年，A. Cunningham爵士又搦一間寺廟重現於世。1851-1852年，有考古探尋者（Archaeological Enquirer）職務嗰Kittoe少校更假發現哩好幾座窣堵坡淆一間寺廟。1904-1905年，F. C. Gertel又發現阿育王嗰正殿跟到磉柱，即「阿育王石柱頭」。落後，C. Horne（1865年）、Sir John Marshall（1907）、H. Hargreaves（1914-1915）、Daya Ram Sahni（1927-1932）都對鹿野苑進行過挖掘工作。

斯里蘭卡嗰佛教徒Anagarika Dharmapala致力於修復已經完全拕廢棄嗰鹿野苑遺址，佢四塊哩呼籲重建鹿野苑，爭取印度同西方嗰資金支持，故係正有今日嗰根本香室精舍。

遺跡
今下嗰鹿野苑遺址有阿育王跟到阿克巴（Akbar）嗰時間做嗰建築遺跡，同得一間展示到遺址發現嗰佛教、印度教嗰雕刻塑像。團近也有佛教國家到鹿野苑新做嗰寺廟，好似緬甸、中國、韓國、日本、泰國跟到三間藏傳寺廟。

鹿野苑嗰所有古代建築都拕入侵嗰穆斯林摧毀吥哩，箇肚裡有名嗰有：

達麥塔（Dhāmek Stūpa）：始建於二~三世紀，七世紀擴建哩佢圓柱形嗰磚石塔體。今下佢都有35米箇高、30喇米闊。外頭係木板裝飾，𠞭有窟眼。基座係石頭牯做嗰，搦鐵釘固定。
法王塔（Dharmarājika Stūpa）：佢係少數經過穆斯林洗劫後，哈相得到阿育王時期嗰遺跡嗰建築。
根本香室精舍（Mulagandhakuti Vihāra）：佢有早以佛陀歇息嗰所在嗰遺址，哈有一間現代做起嗰新址。新址嗰外壁有日本畫家野生司香雪嗰壁畫作品。
喬堪祗塔（Chaukhandī Stūpa）係阿克巴為得紀念佢爺胡馬雍（Humayun），做起嗰八角塔。
阿育王柱：歷經毀壞哈一經徛住，佢嗰獅子石柱頭已經係印度嗰國家標誌。石柱頭先頭從十多米跌落來都冇損毀，箇下拕弆嘚考古博物館裡頭。

另外，鹿野苑遗址哈有一蔸Anagarika Dharmapala栽嗰菩提樹、John Marshall爵士起嗰一間博物館。箇間博物館係印度考古調查局（Archaeological Survey of India）下屬嗰至早機構，1910年開張，收藏到公元前三世紀到公元七世紀嗰文物。

Category:佛教